Han am Mäntig nüt gmacht … han schliässlich Feriä. Ich bin dänn am Ziistig bi herrlichem Wätter s erst mal uf Kopenhagen. Dä ÖV isch super und so bin ich fast ohni Problem (mer sett au bi dä richtigä Station usstige) bi dä Chline Meerjungfrau glandet. Vo deht us wiiter nach Nyhavn und dä Strøget durab. Das isch no zimlich wiit gsi und drum bin ich dänn au wieder zrugg. Am Abig isch dä Schappi mit mir no an Jachthafe go es Glace hole. Uf em  Aaschlag isch gstande, dass d Gelateria jede Tag offe hegi bis am nüni. Aber mir händ anschinend dä falschi Tag verwütscht, well wo mir cho sind isch scho zue gsi.  Däne halt; diä wüssed glaubs sälber nöd, wänn's offe händ und wänn nöd.  No was zu dä Däne: Sie sind mega sportbegeischteret. Bin in Kopenhage vilne Jogger begägnet und sie bringet sogar en Handballmatch (so wiä bi eus en Fuesballmatch) am Radio. Und Handball spiele chönds au. Ich han mit an en Match dörfe (bi eus wäri das öppe 1.  Liga) und deht gaht dänn scho no d Post ab. Englisch chönds au zimlich guet. Vor allem chönds eifach vom Dänische is Englisch wächsle und wieder zrugg, …… keis Problem.  Am Mittwuch wieder uf Kopehage. Ich bin is Industriemuseum go s dänische (Stuhel-) Design aaluege. Und ich han müese feststelle, dass dä Schappi Designerstühel (vom Arne Jacobsen!) bi sich i dä Chuchi stah hät. Wiiter bin ich dänn a dä 4 Schlösser vo dä Königsfamilie und Umgäbig go Kopehage aaluege. Ganz nett.  Am Friitig Namitag  isch dä Schappi mit mir zu eim vo sine Liäblingsstränd gfahre. Und ich verstahn das voll und ganz. Tuusig Strand, ruhigs Meer und massig Platz für dich. Mir sind dänn wiiter uf Hillerød. Deht hät's es riesigs Schloss mit enere no grössere Parkaalag, Wahnsinn !!! Deht han ich dänn au min erste Pølser gha, hmm.  Z Malmö bin ich au no rasch gsii. Husch 30 min mit em Zug über s Meer fahre und mer isch z Schwede. Deht bouets es cools Quartier, isch no zimlich interessant. Allerdings bin ich es paar Täg zfrüe  deht gsi, well dänn hett ich uf dä gwundni Turm ue chöne. Well dänn s Wätter nümm so guet gsi isch und mir langsam d Füess weh ta händ vom ville umelaufe, bin ich wieder in Zug igschtige und zrugg uf Kopehage. Allerdings han ich deht no en Zwüschestopp müese iilege, zum no dä Schwarzi Diamant z gseh.